2016. gada 14. jūnijā Noteikumi Nr. 375

Rīgā (prot. Nr. 29 31. §)

**Valsts reģionālās attīstības aģentūras nolikums**

Izdoti saskaņā ar

Valsts pārvaldes iekārtas likuma

16. panta pirmo daļu

**I. Vispārīgie jautājumi**

1. Valsts reģionālās attīstības aģentūra ir vides aizsardzības un reģionālās attīstības ministra pakļautībā esoša tiešās pārvaldes iestāde (turpmāk – iestāde). Vides aizsardzības un reģionālās attīstības ministrs pakļautību īsteno ar Vides aizsardzības un reģionālās attīstības ministrijas starpniecību.

2. Iestādes darbības mērķis ir īstenot atbalsta pasākumus līdzsvarotai valsts reģionālajai attīstībai, nodrošinot normatīvajos aktos deleģēto valsts un citu finanšu instrumentu ieviešanu, valsts un pašvaldību elektroniskās pārvaldes attīstību, analītisko darbību, kā arī administratīvo atbalstu starptautisko programmu sekretariātiem.

**II. Iestādes funkcijas, uzdevumi un tiesības**

3. Iestādei ir šādas funkcijas:

3.1. tās pārziņā esošo sistēmu un elektronisko pakalpojumu  attīstība un turējumā esošo sistēmu un elektronisko pakalpojumu  uzturēšana un lietotāju atbalsts;

3.2. elektronisko iepirkumu sistēmas nodrošināšana un attīstība;

3.3. valsts, Eiropas Savienības fondu un citu finanšu instrumentu finansēto aktivitāšu ieviešana un uzraudzība atbilstoši normatīvajos aktos noteiktajam deleģējumam;

3.4. analītiskās darbības nodrošināšana saistībā ar teritoriālās attīstības procesiem valstī;

3.5. Vides aizsardzības un reģionālās attīstības ministrijas un tās padotības iestāžu informācijas tehnoloģiju risinājumu uzturēšana un lietotāju atbalsts.

4. Lai nodrošinātu funkciju izpildi, iestāde veic šādus uzdevumus:

4.1. izstrādā priekšlikumus normatīvo aktu pilnveidošanai reģionālās attīstības un elektroniskās pārvaldes jomā;

4.2. nodrošina vienotā valsts un pašvaldību pakalpojumu portāla [www.latvija.lv](http://www.latvija.lv) uzturēšanu un attīstību, tai skaitā:

4.2.1. portālā iekļauto valsts pārvaldes un pašvaldību institūciju sniegto elektronisko pakalpojumu pieejamību fiziskām un juridiskām personām;

4.2.2. tādu elektronisko pakalpojumu sniegšanu, kas nodrošina nodevu un nodokļu aprēķināšanu un samaksu;

4.2.3. portālā esošo e-pakalpojumu un koplietošanas risinājuma lietojamības un apmierinātības monitoringu;

4.2.4. sagatavo un uztur aktuālus e-pakalpojumu standartus un vadlīnijas, uzrauga vadlīniju ieviešanu;

4.3. atbilstoši normatīvajos aktos noteiktajam deleģējumam koordinē valsts pārvaldes un pašvaldību institūciju un privātpersonu sadarbību publisko elektronisko pakalpojumu attīstīšanā;

4.4. nodrošina tās pārziņā esošā valsts informācijas sistēmu savietotāja uzturēšanu, attīstību un izmantošanu, tai skaitā izstrādā priekšlikumus par grozījumiem normatīvajos aktos, lai atvieglotu piekļuvi savietotājam un caur savietotāju pieejamiem datiem;

4.5. nodrošina centralizēto publisko pakalpojumu kataloga uzturēšanu un attīstību;

4.6. nodrošina Valsts informācijas sistēmas darbam ar Eiropas Savienības dokumentiem uzturēšanu un attīstību;

4.7. nodrošina Valsts vienotā ģeotelpiskās informācijas portāla uzturēšanu un attīstību;

4.8. sadarbībā ar identifikācijas pakalpojumu sniedzējiem nodrošina iespēju identificēt fiziskas un juridiskas personas – e-pakalpojumu saņēmējus;

4.9. sadarbībā ar kredītiestādēm nodrošina e-pakalpojumu saņēmēju darījumu samaksu;

4.10. nodrošina reģionālās attīstības uzraudzības un novērtēšanas sistēmas izstrādi, ieviešanu, uzturēšanu un attīstību;

4.11. nodrošina Teritorijas attīstības plānošanas informācijas sistēmas un tās reģionālās attīstības indikatoru moduļa uzturēšanu un attīstību;

4.12. īsteno no Eiropas Savienības fondiem un citiem finanšu instrumentiem finansētos Vides aizsardzības un reģionālās attīstības ministrijas kompetencē esošos projektus elektroniskās pārvaldes, informācijas sabiedrības un informācijas tehnoloģiju jomā;

4.13. nodrošina elektronisko iepirkumu sistēmas darbību un attīstību;

4.14. organizē pasākumus, lai noslēgtu vispārīgās vienošanās par piedalīšanos standartizētu preču un pakalpojumu iepirkumā elektronisko iepirkumu sistēmā;

4.15. uzrauga vispārīgo vienošanos izpildi un regulāri publicē informāciju par elektroniskajā iepirkumu sistēmā veiktajiem piegādes līgumiem;

4.16. nodrošina Vides aizsardzības un reģionālās attīstības ministrijas kompetencē esošo valsts un citu finanšu instrumentu projektu iesniegumu vērtēšanu, kā arī slēdz līgumus par projektu īstenošanu un nodrošina to uzraudzību un kontroli;

4.17*.* nodrošina Eiropas Savienības fondu 2007.–2013. gada plānošanas periodā līdzfinansēto projektu rezultātu ilgtspējas uzraudzību;

4.18. nodrošina līdzdalību Eiropas Savienības fondu 2007.–2013. gada plānošanas perioda darbības programmu slēgšanā;

4.19. nodrošina no finanšu kontroles institūcijas funkcijas izrietošo uzdevumu izpildi attiecībā uz finansējuma saņēmējiem Latvijas Republikā ar Eiropas Reģionālās attīstības fonda atbalstu 2007.–2013. gada plānošanas periodā īstenoto teritoriālās sadarbības programmu ietvaros;

4.20. nodrošina **Eiropas kaimiņattiecību un partnerības instrumenta ietvaros Igaunijas–Latvijas–Krievijas pārrobežu sadarbības programmas 2007.–2013. gadam Apvienotā tehniskā sekretariāta** uzņemošās institūcijas funkcijas un tā uzturēšanu;

4.21. nodrošina **Igaunijas–Latvijas pārrobežu sadarbības programmas 2014.–2020. gadam Informācijas un konsultāciju punkta**, **Baltijas jūras reģiona transnacionālās sadarbības programmas Apvienotā tehniskā sekretariāta Rīgas biroja** uzņemošās institūcijas funkcijas un tā uzturēšanu;

4.22. analizē un novērtē informāciju reģionālās attīstības jomā, kā arī organizē statistisko datu strukturētu glabāšanu un informācijas pieejamību;

4.23. nodrošina Baltijas jūras reģiona valstu sekretariāta "Vīzija un stratēģijas apkārt Baltijas jūrai" uzņemošās institūcijas funkcijas;

4.24. nodrošina publicitātes un informācijas pasākumus par administrētajām valsts un citu finanšu instrumentu finansētajām aktivitātēm;

4.25. nodrošina mācības un seminārus par iestādes kompetencē esošajiem jautājumiem.

5. Funkciju un uzdevumu izpildes nodrošināšanai iestāde sadarbojas ar valsts pārvaldes iestādēm, Eiropas Savienības institūciju struktūrvienībām un amatpersonām, citām juridiskajām un fiziskajām personām.

6. Iestāde funkcijas un uzdevumus veic atbilstoši kārtējā gada darbības plānam un budžetam.

7. Iestādei ir šādas tiesības:

7.1. normatīvajos aktos noteiktajā kārtībā pieprasīt un saņemt no nevalstiskajām organizācijām, fiziskajām un juridiskajām personām un to apvienībām funkciju izpildei nepieciešamo informāciju;

7.2. publicēt informatīvos materiālus un sniegt plašsaziņas līdzekļos informāciju par iestādes kompetencē esošajiem jautājumiem;

7.3. normatīvajos aktos noteiktajā kārtībā rīkoties ar iestādes rīcībā esošo mantu un finanšu līdzekļiem;

7.4. atbilstoši iestādes kompetencei slēgt līgumus ar valsts un pašvaldību institūcijām, nevalstiskajām organizācijām, fiziskajām un juridiskajām personām un to apvienībām;

7.5. rīkoties kā centralizētajai iepirkumu institūcijai Publisko iepirkumu likuma izpratnē, veicot iepirkumus visiem Publisko iepirkumu likuma subjektiem;

7.6. organizēt un vadīt seminārus un konferences, kā arī piedalīties starptautisko organizāciju rīkotajos pasākumos iestādes kompetencē esošajos jautājumos;

7.7. pieaicināt ekspertus un slēgt ar viņiem līgumus, lai veiktu ar iestādes darbību saistītos uzdevumus.

**III. Iestādes struktūra un pārvalde**

8. Iestādi vada iestādes direktors. Iestādes direktors veic Valsts pārvaldes iekārtas likumā noteiktās tiešās pārvaldes iestādes vadītāja funkcijas. Iestādes direktoram var būt vietnieki.

9. Iestādes direktoru ieceļ amatā un atbrīvo no amata Valsts civildienesta likumā noteiktajā kārtībā.

**IV. Iestādes darbības tiesiskuma nodrošināšana un pārskatu sniegšana**

10. Iestādes darbības tiesiskumu nodrošina iestādes direktors. Iestādes direktors ir atbildīgs par iekšējās kontroles un pārvaldes lēmumu pārbaudes sistēmas izveidošanu un darbību.

11. Iestādes darbinieku administratīvos aktus un faktisko rīcību var apstrīdēt, iesniedzot attiecīgu iesniegumu iestādes direktoram, ja normatīvajos aktos nav noteikts citādi. Iestādes direktora lēmumu var pārsūdzēt tiesā.

12. Iestādes direktora izdotos administratīvos aktus un faktisko rīcību var apstrīdēt Vides aizsardzības un reģionālās attīstības ministrijā, ja normatīvajos aktos nav noteikts citādi. Vides aizsardzības un reģionālās attīstības ministrijas lēmumu var pārsūdzēt tiesā.

13. Iestāde reizi gadā sagatavo un iesniedz Vides aizsardzības un reģionālās attīstības ministrijā pārskatu par tās darbību un informāciju par finanšu līdzekļu izlietojumu.

**V. Noslēguma jautājumi**

14. Atzīt par spēku zaudējušiem Ministru kabineta 2012. gada 9. oktobra noteikumus Nr. 689 "Valsts reģionālās attīstības aģentūras nolikums" (Latvijas Vēstnesis, 2012, 161. nr.).

15. Šo noteikumu 4.20. apakšpunkts zaudē spēku 2016. gada 31. de­cembrī.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards